《酬别致用》
唐代·元稹

风行自委顺，云合非有期。神哉心相见，无眹安得离。

我有恳愤志，三十无人知。修身不言命，谋道不择时。

达则济亿兆，穷亦济毫厘。济人无大小，誓不空济私。

研几未淳熟，与世忽参差。意气一为累，猜仍良已随。

昨来窜荆蛮，分与平生隳。那言返为遇，获见心所奇。

一见肺肝尽，坦然无滞疑。感念交契定，泪流如断縻。

此交定生死，非为论盛衰。此契宗会极，非谓同路歧。

君今虎在柙，我亦鹰就羁。驯养保性命，安能奋殊姿。

玉色深不变，井水挠不移。相看各年少，未敢深自悲。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。